b"\n_START_ARTICLE_\nFelip Proubasta i Masferrer\n_START_SECTION_\nBiografia\n_START_PARAGRAPH_\nVa estudiar al Col\xc2\xb7legi Valldemia de Matar\xc3\xb3 i despr\xc3\xa9s va passar a la Universitat de Barcelona, on es va llicenciar en medicina el 1888, especialitzant-se en ginecologia. El 1891 es va doctorar amb la tesi Tratamiento de las estrecheces p\xc3\xa9lvicas (Versi\xc3\xb3n o f\xc3\xb3rceps?) i despr\xc3\xa9s va restar tres anys a Par\xc3\xads ampliant estudis._NEWLINE_De 1903 a 1936 fou secretari de l'Acad\xc3\xa8mia i Laboratori de Catalunya i el 1905 fou president de l'Acad\xc3\xa8mia d'Higiene de Catalunya, en qualitat del qual va presidir el I Congr\xc3\xa9s d'Higiene de Catalunya de 1906. Fou vicepresident del Tercer Congr\xc3\xa9s de Metges de Llengua Catalana (1904-1905), defensant l'\xc3\xbas del catal\xc3\xa0 com a oficial per l'Acad\xc3\xa8mia. _NEWLINE_El 1911 va ingressar a la Reial Acad\xc3\xa8mia de Medicina de Catalunya, amb la dissertaci\xc3\xb3 Higiene del parto que va ser contestada per Valent\xc3\xad Carulla i Margenat. De 1916 a 1918 fou president de l'Acad\xc3\xa8mia de Ci\xc3\xa8ncies M\xc3\xa8diques de Catalunya i Balears i de 1923 a 1927 del Col\xc2\xb7legi Oficial de Metges de Barcelona. En aquesta qualitat fou regidor i segon tinent d'alcalde de l'ajuntament de Barcelona en 1923 i 1924, durant la Dictadura de Primo de Rivera. Tamb\xc3\xa9 dirig\xc3\xad el Butllet\xc3\xad del Sindicat de Metges de Catalunya de 1922 a 1925 i de 1928 a 1931."